Laupäeval, 10. juulil peeti Turbuneemes 11. kaluritepäeva. Lastele ja täiskasvanutele korraldati võistlusi, esinesid lauljad ja tantsijad Kuusalu vallast ning Loksa linnast.  Õhtul pidi tantsuks mängima Bad Orange, kes ei saanud tulla ning organiseeris end asendama noored muusikud, kellega on koostööd teinud. Turbuneeme külavanem Aivo Janter arvas, et külastajaid võis olla paarsada, üsna sarnaselt eelmise kaluritepäevaga. Kuusalu vald toetas pidu 6000 krooniga, Superbox pani välja auhinnad. Tänavusel kaluritepäeval tegi etteaste piirivalve teenistuskoer Clipper, kelle peremees on piirivalve vanemkonstaabel Sven Savioja. 6aastane Clipper võitis möödunud aastal piirivalve  narkokoerte kutsemeistrivõistlused. Turbuneemes demonstreeriti koera kuuletumist peremehele, narkootiliste ainete otsimist kotist ning reaalset kinnipidamist.